薛卿教長行歌
作者：皎然
朝代：唐

paragraphs: 桂陽仙柳道家說，昔傳蘇君今是薛。
聊將握槊偶時人，便被人間稱冠絕。
黃楊文局龜螭蟠，琢成骰子雙琅玕。
初疑月破雲中墮，復怪星移指下攢。
誰識兵奇勢可保，坐看將軍上一道。
有時彩王非所希，笑擊單于出重圍。
鳧驚隼擊疾若飛，左顧右盻生光輝。
家本聯姻漢戚里，身是長安貴公子。
名高藝絕何翩翩，幾迴決勝君王前。
扈遊長樂與祈年，人望青雲白日邊。
謫宦江南歲陰晚，還將此道聊自遣。
繇來君子行最長，予亦知君寄心遠。